**Сурхондарё вилоят ҳокимлиги, вилоят касаба уюшмалари ташкилотлари бирлашмаси ҳамда Савдо-саноат палатаси ҳудудий бошқармаси ўртасида ижтимоий-иқтисодий масалалар бўйича 2020-2022 йилларга тузилган**

**МИНТАҚАВИЙ КЕЛИШУВИ.**

**I. УМУМИЙ ҚОИДАЛАР.**

 Сурхондарё вилоят ҳокимлиги (бундан буён – “вилоят ҳокимлиги”), вилоят касаба уюшмалари ташкилотлари бирлашмаси (бундан буён – “касаба уюшмалари”), Савдо-саноат палатаси ҳудудий бошқармаси (бундан буён – “иш берувчилар”) кейинги ўринларда “Тарафлар” деб аталувчи мухтор вакиллар тимсолида:

Ўзбекистон Республикаси Конституцияси ва қонун ҳужжатларига амал қилиб;

фуқароларнинг ҳуқуқ ва эркинликлари, мустақил Ўзбекистон манфаатлари устуворлигини эълон қилиб;

2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига амал қилган ҳолда;

Ўзбекистон Республикасини 2030 йилга қадар ижтимоий-иқтисодий ривожлантириш Концепциясини қўллаб қувватлаб;

Ўзбекистон Республикаси Президенти Шавкат Миромонович Мирзиёев томонидан қўйилган: иқтисодиётни янада эркинлаштириш ва  ривожлантириш, иқтисодий салоҳиятни кенгайтириш бўйича чора-тадбирларни изчил амалга ошириш, тадбиркорлик субъектлари рақобатбардошлиги ва фаолияти самарадорлигини кучайтириш асосида аҳоли турмуш даражасини кўтариш вазифаси сўзсиз бажарилиши лозимлигини тасдиқлаб;

давлат, иш берувчилар ва ходимларнинг ижтимоий масъулияти ва улар ўртасидаги ижтимоий мулоқот муҳимлигини эътироф этган ҳолда;

ходимлар ва иш берувчиларнинг ҳуқуқлари ва ижтимоий-иқтисодий манфаатлари ҳимоя қилинишини таъминлаш борасида ўзаро амалий ҳамкорлик қилиш, аҳоли ҳаёт даражасини мутассил ошириб бориш, жамиятда ижтимоий тотувлик ва барқарорликни сақлаш учун самарали ҳамкорликни кучайтириш мақсадида ижтимоий шериклик тамойилини амалга ошира бориб;

Ўзбекистон Республикаси Вазирлар Маҳкамаси, Ўзбекистон касаба уюшмалари Федерацияси Кенгаши, Ўзбекистон Иш берувчилари конфедерацияси ўртасида ижтимоий-иқтисодий масалаларга оид 2020-2022 йиллар учун тузилган Бош Келишувга мувофиқ иқтисодиётни, ишлаб чиқаришни ҳамда тадбиркорликни ривожлантириш, меҳнатга ҳақ тўлаш, даромадлар ва турмуш даражаси, меҳнат бозорини ривожлантириш, аҳолини иш билан таъминлашга кўмаклашиш, янги иш ўринларини барпо этиш, уй-жой коммунал хўжалигини самарали ишлатиш, соғлиқни сақлаш, таълим муассасалари тизимини яхшилаш, меҳнат муҳофазаси ва хавфсизлиги, ижтимоий кафолатлар, ижтимоий ҳимоя, маъданий-маърифий ишлар, жисмоний тарбияни оммалаштириш, меҳнаткашлар ва уларнинг оила аъзоларини соғломлаштириш, ижтимоий мулоқот ва ижтимоий шерикчиликни ривожлантириш йўналишларида мазкур Минтақавий Келишувни тузиб, мажбуриятларни бажаришни ихтиёрий равишда ўз зиммаларига оладилар.

**I. Иқтисодиётни, маҳаллий ишлаб чиқаришни ҳамда**

**тадбиркорликни ривожлантириш.**

Вилоятнинг иқтисодиёт тармоқларида чуқур таркибий ўзгартиришларни амалга оширишга, товарлар ва хизматларнинг сифатли бозорини шакллантирган ҳолда рақобатбардош бозор иқтисодиётига ўтиш жараёнини жадаллаштиришга қаратилган чора-тадбирларни амалга оширишни давом эттириш мақсадида Тарафлар келгуси даврда қуйидагиларни зарур деб ҳисоблайдилар:

1. Иқтисодиётнинг реал секторини жадал ривожлантириш, саноатни ва  ташқи савдони диверсификация қилиш, ишлаб чиқаришни модернизациялаш, тайёр маҳсулот экспортини рағбатлантириш билан бир қаторда маҳаллий ишлаб чиқарувчиларни ҳимоя қилиш чораларини жорий этиш ҳисобига милий иқтисодиёт рақобатбардошлиги ва барқарорлигини оширишга доир ишларни ҳамкорликда олиб бориш.

2. Иқтисодиётда хусусий мулк улушини ошириш, соғлом рақобат муҳитини шакллантириш, фаолиятнинг барча соҳаларида давлат иштирокини камайтириш бўйича ислоҳотларни янада чуқурлаштириш.

3. Ўзбекистон Республикаси Президентининг 2019 йил 8  январдаги ПФ-5614-сонли “Иқтисодиётни янада ривожлантириш ва иқтисодий сиёсат самарадорлигини оширишнинг қўшимча чора-тадбирлари тўғрисида”ги Фармонини бажариш бўйича келишилган чора-тадбирларни қабул қилиш.

4. Иқтисодиётда таркибий ўзгаришларнинг сифат жиҳатидан янги босқичига кўтариш, бунда саноатни самарали ривожлантириш ва  жойлаштириш ҳамда инвестицияларни жалб қилиш учун иқтисодий ва  ихтисослаштирилган зоналар, тармоқ кластерлари, кичик саноат зоналари, инновацион марказлар, технопарклар, ко-воркинг марказлари яратаётган имкониятлардан кенг фойдаланиш.

5. Табиий бой заҳиралардан, интеллектуал, илмий-техникавий салоҳиятдан тўлиқ ва самарали фойдаланиб, мукаммал технологик жараённи ўз ичига олган тайёр маҳсулотлар ишлаб чиқарадиган ва қишлоқ хўжалик хомашёсини сифатли қайта ишлайдиган қувватларни етакчи ўринларда бўлишини таъминлайдиган ва аҳолига сервис хизмати кўрсатишга қаратилган ишларни ривожлантириш.

6. Аграр соҳага янги технология ва инновацияларни жорий этиш, шунингдек, қишлоқ хўжалигида меҳнат унумдорлиги ва иш ҳақини ошириш мақсадида пахта-тўқимачилик кластерларини ташкил этишни кўпайтириш, қишлоқ хўжалигида илмий асосланган ишлаб-чиқаришни йўлга қўйиш орқали озиқ-овқат хавфсизлигини таъминлаш.

7. Қишлоқ хўжалиги соҳасида амалга оширилаётган кенг кўламли иқтисодий ислоҳотларни чуқурлаштириш, самарадорликни ошириш мақсадида кўп тармоқли фермер ва деҳқон хўжаликларини ташкил этиш, уларнинг ишлаб чиқариш салоҳиятини ошириш, замонавий технологиялар билан таъминлаш чораларини кўриш.

8. Фермер хўжаликларига қишлоқ хўжалик техникаси, асбоб ускуналари, инвентарларни лизинг асосида сотиб олишда кўмаклашиш ҳамда етиштирилган маҳаллий маҳсулотларини қайта ишлаш билан шуғулланаётган субъектларни рағбатлантириб бориш;

9. Ерларни мелиоратив ҳолатини яхшилаш ва унумдорлигини ошириш, сув ресурсларидан тежамли фойдаланишга эришиш;

10. Ижтимоий соҳа объектларини, шунингдек қишлоқ жойларида янгиланган намунавий лойиҳалар бўйича турар жой ва иншоотларнинг қурилишига алоҳида эътибор бериш, электр-энергияси, табиий газ ва ичимлик суви таъминотини яхшилаш, йўллар қуриш ва таъмирлаш, шаҳар ва қишлоқларни ободонлаштириш ишларини изчил давом эттириш**.**

**II. Норма ижодкорлиги ишларида иштирок этиш ва**

**ходимларнинг ҳуқуқий ҳимояси таъминлаш**

Меъёрий ижодкорлик фаолиятини такомиллаштириш ва ҳуқуқий ҳимоя механизмларидан самарали фойдаланиш йўли билан ходимларнинг ижтимоий-иқтисодий ҳуқуқлари ва  манфаатларига риоя этилишини таъминлаш мақсадида, Тарафлар қуйидагиларни ўз  зиммаларига оладилар:

11. Ходимларнинг меҳнат ва бошқа ижтимоий-иқтисодий ҳуқуқлари ва  қонуний манфаатларига тааллуқли меъёрий-ҳуқуқий ҳужжатларни ишлаб чиқишда касаба уюшмалари бирлашмаси ҳамда Савдо-саноат палатаси ҳудудий бошқармасисининг иштирокини таъминлаш.

12. Халқаро меҳнат ташкилотининг:

Ишлаб чиқаришда бахтсиз ҳодиса юз берганда меҳнат қилувчиларга товон тўлаш тўғрисидаги 17-сонли;

Иш ҳақини ҳимоя қилиш тўғрисидаги 95-сонли;

Энг кам иш ҳақини ўрнатиш тўғрисидаги 131-сонли;

Ҳақ тўланадиган таътиллар тўғрисидаги 132-сонли (1970 йилда қайта кўриб чиқилган);

Оилавий мажбуриятлари билан меҳнат қилувчилар тўғрисидаги 156-сонли;

Касаначилик тўғрисидаги 177-сонли;

Оналикни муҳофаза қилиш тўғрисидаги 1952 йилги конвенцияни қайта кўриб чиқиш тўғрисидаги 183-сонли;

Меҳнат хавфсизлиги ва гигиенасига кўмаклашувчи асослар тўғрисидаги 187-сонли конвенцияларини миллий қонун ҳужжатларига имплементация қилиш бўйича таклифлар билан чиқиш.

13. Қуйидагиларга доир таклифларни биргаликда ишлаб чиқиш:

бандликнинг ностандарт турларида банд ходимлар ҳимоясини, меҳнат соҳасидаги ижтимоий шерикликни, жамоаларга доир меҳнат низоларини ҳал этиш тартибини ва ҳоказоларни назарда тутувчи Ўзбекистон Республикаси Меҳнат кодексининг янги тахрирдаги лойиҳаси мазмунига;

давлат хизмати тизимини ташкил этиш ва фаолият кўрсатишининг асосий тамойилларини, давлат хизматининг кадрлар таркибини шакллантиришни, давлат хизматига ишга ўтиш, хизматни ўташ ва хизматдан кетиш масалаларини, бу борадаги кафолатларни тартибга солувчи “Давлат хизмати тўғрисида”ги Қонунни қабул қилишга;

“истеъмол саватчаси” ва “тирикчилик учун зарур энг кам миқдор” тушунчаларини қонуний тартибга солиш бўйича норматив-ҳуқуқий ҳужжат қабул қилишга;

вилоятда ижтимоий тадбиркорлик йўналишини янада ривожлантиришга.

14. Меҳнат бозорини тартибга солиш соҳасида қонун билан ўрнатилган тартиб устидан назорат самарадорлигини ошириш, шу жумладан, касаба уюшмалари инспекцияларининг иштирокини кенгайтириш йўли билан.

15. Ижтимоий тармоқлардаги саҳифалар ва ишонч телефонлари тармоғини кенгайтириш, сайёр қабулларни жорий этиш орқали ижтимоий-меҳнат масалалари юзасидан аҳоли билан Қайта алоқа механизми каналларини янада кўпайтириш.

16. Ишонч телефонлари, сайёр қабуллар ва виртуал қабулхоналар тармоғига қилинган мурожаатларни ўз вақтида кўриб чиқиш, ходимларнинг ижтимоий-меҳнат масалалари юзасидан муаммоларини ҳудуднинг ўзида ҳал қилиш чораларини кўриш.

17. Меҳнат қонунчилиги бузилишининг олдини олиш борасида касаба уюшмаларининг барча бошқарма, ташкилот ва идоралар ҳамда Савдо-саноат палатаси ҳудудий бошқармаси билан тизимли ҳамкорлигини таъминлаш.

18. Касаба уюшмаларининг меҳнат қонунчилиги талаблари бузилган ҳолатлар бўйича киритган тақдимномаларини иш берувчилар кўриб чиқмаганда ёки ундаги талабларни бажаришни асоссиз рад этганда давлат меҳнат инспекциясига берилган қонуний ваколатларни қўллаган ҳолда бажарилишини таъминлашда кўмаклашиш.

19. Касаба уюшмаларининг меҳнат қонунчилиги бузилишининг олдини олиш борасида барча бошқарма ва идоралар билан тизимли ҳамкорлигини таъминлаш.

20. Маълум бир соҳада ходимларни оммавий равишда ишдан озод этиш эҳтимоли тўғрисида камида икки ой олдин касаба уюшмалари ташкилотлари бирлашмаси ҳамда тегишли тармоқ касаба уюшмаси кенгашига ахборот тақдим этиш ва ишдан озод этиш оқибатларини енгиллаштиришга қаратилган маслаҳатли ишларни амалга ошириш.

21. Давлат корхоналарини ҳусусийлаштириш чоғида ходимларнинг манфаатларига риоя қилинишини назорат қилиш.

22. Малака ошириш бўйича барча таълим муассасалари ўқув дастурларига “Халқаро ва миллий меҳнат стандартлари” мавзусида таълим курсларини киритиш.

23. Фуқаролар, давлат ҳокимияти ва бошқаруви органлари раҳбарларининг ҳуқуқий саводхонлигини ошириш борасида тизимли ишларни амалга ошириш.

24. Иш берувчиларни (корхона ва ташкилотлар раҳбарларини, кичик бизнес ва хусусий тадбиркорлик вакилларини) “Меҳнат муносабатлари” бўйича малакаларини мунтазам ошириб боришларини таъминлаш.

25. Халқаро меҳнат стандартларининг мазмун-моҳиятиини кенг тарғиб қилиш, уларинг корхона ва ташкилотларда ижроси юзасидан биргаликда мониторинг ўрнатиш.

**III. Меҳнатга ҳақ тўлаш, даромадлар ва**

**аҳолининг турмуш даражаси**

**Вилоят ҳокимлиги**

26. Мазкур Келишувнинг амал қилиш даврида меҳнаткашларнинг реал иш ҳақи ва даромадларини оширишга, ялпи ҳудудий маҳсулот таркибида меҳнат ҳақи улушини 30 фоиздан кам бўлмаган миқдорда сақлаб туришга, истеъмол секторида инфляция даражасини 10 фоиздан пастга туширишга доир чоралар кўриш.

27. Қонун ҳужжатларида белгиланган тартибда меҳнат ҳақи ўз вақтида тўланишида тижорат банклари ва иш берувчиларнинг масъулиятини ошириш*.*

28. Жамоа келишувлари ва шартномалари орқали меҳнатга ҳақ тўлашни тартибга солиш, иш ҳақидан қонунчиликда кўзда тутилмаган ушлаб қолишларга йўл қўймаслик чораларини кўриш.

29. Хўжалик ҳисобидаги ташкилотларда ходимлар меҳнатига ҳақ тўлашни ташкил этиш учун асос сифатида Ягона тариф сеткасининг оширилган тариф коэффициентларини белгилашни жамоа шартномалари ва келишувлари орқали амалга ошириш.

30. Меҳнатга ҳақ тўлаш фондининг тариф қисми ва тарифга қўшимча қисми ўртасидаги мақбул нисбатни давлат томонидан ва жамоа шартномалари воситасида ўрнатилишини таъминлаш.

31. Ўзбекистон Республикасининг амалдаги қонунлари ва Ҳукумат қарорларига асосан фуқароларнинг иш ҳақлари, стипендия, пенсия ва болалар нафақалари белгиланган муддатларда берилиши таъминланиши ҳамда иш ҳақлари ва бошқа тўловлар корхона раҳбари ёки банк муассасалари айби билан кечиктирилганда айбдорлар қонунга асосан жавобгарликка тортилишини таъминлаш.

32. Иш ҳақи ўз вақтида тўланиши, энг кам иш ҳақи стандартларига риоя этилиши, энг кам меҳнат ҳақи Ягона тариф сеткасининг биринчи разряди ставкасидан кам бўлишига йўл қўймасликни таъминлаш.

Чакана савдо, умумий овқатланиш ва қурилиш ташкилотларида ходимлар сони ва меҳнатга ҳақ тўлаш фондининг энг кам меъёрларига қатъий риоя қилинишига алоҳида эътибор қаратиш.

Бошқа кичик бизнес субъектлари, фермер ва деҳқон хўжаликлари бўйича шу каби талаблар ишлаб чиқилиб жорий этилганда ижросини таъминлаш.

33. Вилоятда тармоқ, ҳудудий ва маҳаллий миқёсларда илмий асосланган меҳнат меъёрларига риоя этилишини таъминлаш чораларини кўраиш.

34. Ўзбекистон Республикаси Вазирлар Маҳкамасининг 2019 йил 6  сентябрдаги 743-сонли қарори билан тасдиқланган “Туман коэффициентлари, шунингдек, йиллик қўшимча таътилнинг энг кам муддати қўлланиладиган табиий-иқлим шароитлари оғир ва ноқулай бўлган жойлар рўйхати”да кўрсатилмаган табиий-иқлим шароитлари оғир ва ноқулай бўлган айрим жойларда ишлаганлик учун устамалар ва қўшимча таътиллар қўлланилиши тўғрисидаги шартларни нобюджет ташкилотларининг жамоа келишувлари ва  шартномаларида назарда тутишни тавсия этиш.

35. Мулк шаклидан қатъи назар барча ташкилотларда:

Ўзбекистон Республикаси Вазирлар Маҳкамасининг 2019 йил 6  сентябрдаги 743-сон қарори билан тасдиқланган “Ишларнинг айрим технологик турлари, ишлаб чиқаришлар ва  иқтисодий фаолият турлари бўйича ишчиларнинг тариф ставкаларини оширишнинг тармоқ коэффициентларини қўллаш тартиби ва уларнинг миқдорлари тўғрисида Низом” талаблари тадбиқ қилинишини;

кўчма ва қатнаш тусидаги ишлар учун устамалар белгиланадиган ходимлар касблари ва  лавозимлари рўйхати, шунингдек, устамалар миқдори иш берувчилар томонидан касаба уюшмаси қўмитаси билан келишган ҳолда белгиланишини ва жамоа шартномасида кўрсатилишини;

Бандлик ва меҳнат муносабатлари вазирлиги, Молия вазирлиги, ҳамда Ўзбекистон автомобиль транспорти агентлигининг 2019 йил 22 январдаги 2-2019/ҚҚ, 9 ва 1/103-сон қарори билан тасдиқланган “Автомобиль транспорти ҳайдовчилари меҳнатига ҳақ тўлашнинг умумий шартлари тўғрисидаги Низом” талаблари тадбиқ қилинишини тавсия этиш.

36. Фермер хўжаликларида ишловчи ходимларнинг меҳнатига ҳақ тўлаш тизимини такомиллаштириш, қишлоқ хўжалигидаги касб ва лавозимлар бўйича меҳнатга ҳақ тўлаш меъёрларини ишлаб чиқиш ва тасдиқлаш.

37. Иш ҳақи ўз вақтида тўланиши, меҳнатга ҳақ тўлашнинг энг кам миқдори стандартларига риоя этилиши устидан давлат ва жамоатчилик назоратини кучайтириш.

38. Ўзбекистон Республикаси Вазирлар Маҳкамасининг 2002 йил 19  мартдаги 88-сонли қарорига биноан иш ҳақи иш берувчиларнинг айби билан ўз вақтида тўланмаганлиги учун уларнинг жавобгарлигини, шу жумладан моддий жавобгарлигини жамоа шартномалари ва келишувларида назарда тутиш.

**Касаба уюшмалари**

 39. Ижтимоий шерикларга меҳнатга ҳақ тўлашни тартибга солишда ва иш ҳақи ўз вақтида тўланишини таъминлашда жамоа келишувлари ва шартномаларининг ролини оширишга доир қўшимча чора-тадбирларни кўради.

 40. Иш ҳақи ўз вақтида тўланиши, энг кам иш ҳақи стандартларига риоя этилиши, энг кам меҳнат ҳақи Ягона тариф сеткасинининг биринчи разряди ставкасидан кам бўлмаслиги устидан жамоатчилик назоратини олиб боради.

 41. Бир хил қийматдаги меҳнат учун тенг ҳақ тўлаш принципини амалга оширишга ҳар томонлама кўмаклашади.

 42. Ходимларнинг иш ҳақини ўз вақтида олиш ҳуқуқларини фаолроқ муҳофаза қилиш мақсадида прокуратура органлари, Давлат меҳнат инспекциялари билан ҳамкорлик қилади, ходимлар манфаатларини кўзлаб судга даъво аризаларини киритиш амалиётидан фойдаланади.

**Иш берувчилар**

 43. Ходимларнинг реал иш ҳақи ва даромадларини ошириш, ҳудудий ички маҳсулот таркибида меҳнат ҳақи улушини 30  фоиздан кам бўлмаслиги чораларини кўради.

Бунда кичик бизнес субъектлари, чакана савдо, умумий овқатланиш, қурилиш ташкилотлари, фермер ва деҳқон хўжаликларида ходимлар меҳнатига ҳақ тўлашда энг кам иш ҳақи стандартларига риоя этилиши, энг кам меҳнат ҳақи Ягона тариф сеткасининг биринчи разряди ставкасидан кам бўлмаслигига қатъий риоя этади.

44. Қонун ҳужжатлари ва жамоа шартномаларида белгиланган тартибда меҳнатга ўз вақтида ҳақ тўланишини таъминлашда иш берувчиларнинг жавобгарлиги ва масъулиятини оширади.

45. Ходимларнинг розилиги билан иш ҳақининг бир қисми уларнинг пластик карточкасига ўтказиб борилади, бунда ўтказма миқдори тўланадиган сумма ходимнинг ихтиёрига асосан амалга оширилади. Иш берувчининг айби билан иш ҳақи ўз вақтида тўланмаган ҳолларда унга нисбатан қонун ҳужжатлари, жамоа шартномалари ва келишувларда белгилаб қўйилган тартибда жавобгарлик қўлланилади.

46. Меҳнатга ҳақ тўлаш фондининг тариф қисми ва тарифга қўшимча қисми ўртасидаги мақбул нисбатнинг давлат томонидан ва жамоа шартномалари воситасида ўрнатилиши таъминланади.

**IV. Меҳнат бозорини ривожлантириш, аҳолини**

**иш билан таъминлашга кўмаклашиш**

**Вилоят ҳокимлиги**

47. Бандлик йўналишлари, ҳудудлар кесимида янги иш ўринлари ташкил этиш ва аҳоли бандлиги йиллик дастурларини ишлаб чиқиш ва бажариш бўйича тизимли чора-тадбирлар амалга оширилишини таъминлаб бориш. Бунда барқарор иш ҳақини ва ҳавфсиз меҳнат шароитларини таъминловчи доимий иш ўринлари, айниқса қишлоқ жойларида яратилишига, иш ўринларини ташкил этаётган иш берувчиларни янада рағбатлантиришга алоҳида эътибор қаратади.

48. Халқаро Меҳнат Ташкилотининг услубиёти бўйича ҳисоблаб чиқилган умумий ишсизлик иқтисодий фаол аҳолининг 5 фоизидан ошмаслигини таъминлаш, ишсиз фуқароларни касбий тайёргарликдан ўтказиш ва қайта тайёрлаш тизимини такомиллаштириш, шунингдек уларни ҳақ тўланадиган жамоат ишларига жалб қилини ташкил этади.

49. Янги иш ўринларининг яратилиши ва ишсизлик даражаси камайтирилиши устидан давлат назоратини йўлга қўяди. Касаба уюшмалари вакилларини ҳокимликлар ҳузуридаги тегишли ишчи комиссиялар таркибига жалб этишга кўмаклашади.

50. Иқтисодиётнинг норасмий секторида бандлик даражасини пасайтириш бўйича таъсирчан чоралар кўради.

51. Олий, касб-ҳунар таълими муассасалари битирувчилари, Ўзбекистон Республикаси Қуролли Кучлари сафидан муддатли ҳарбий хизматдан қайтган шахслар, ёшлар, вояга етмаган фарзандлари бор аёллар, ногиронлиги бор шахслар ва ижтимоий ҳимояга муҳтож аҳоли қатламларининг бошқа тоифаларини ишга жойлаштирилишига ҳар томонлама кўмаклашади.

52. Меҳнат бозоридаги жараёнларни самарали тартибга солиш орқали фуқароларнинг Конституцияда белгиланган меҳнат қилиш, эркин иш танлаш ва самарали бандликка бўлган ҳуқуқларини таъминлашга шарт-шароит яратади.

53. Аҳолининг муҳтож табақалари, кам таъминланган оилалар, ёш болали аёллар, боқувчисини йўқотган, ногирон фарзандлари бор оилаларни, ёлғиз кексаларни ижтимоий ҳимоялашни янада кучайтириш чора-тадбирларини кўради.

54. Вилоят аҳолисини ижтимоий ҳимоя қилиш мақсадида маҳаллий бюджетдан маблағлар ажратилиб борилади (1-жадвал).

55. Вилоят “Бандлик” дастурига асосан янги иш ўринлари ташкил қилинади, шу жумладан ижтимоий ҳимояга муҳтож шахслар учун квота бўйича иш ўринлари барпо этилади. Йирик саноат корхоналарида касаначилик услубида иш ўринлари очишга эришиш (2-жадвал).

56. Вилоятнинг барча ҳудудларида “Бўш иш ўринлари” ярмаркалари ўтказишни ташкил қилади.

57. Аҳоли бандлигини таъминлаш мақсадида ички меҳнат бозори имкониятларини кенгайтириш, кичик бизнес ва оилавий тадбиркорлик ҳамда хотин-қизлар ва ёшлар учун ихтисослаштирилган иш ўринларини ташкил этиш орқали уй меҳнати, касаначилик имкониятларидан кенг фойдаланишни йўлга қўяди.

58. Меҳнат бозорини таҳлил қилиш асосида меҳнат бозорида талаб юқори бўлган касблар бўйича мутахассислар тайёрлашни, таълим муассасалари битирувчиларини мутахассислиги бўйича ишга жойлаштирилиши ва иш ўринларида қўнимлилиги таъминланиши учун иш берувчиларни рағбатлантириш механизмларини жорий этишда иш берувчиларнинг шахсий жавобгарлигини оширади.

59. Ҳудудларда янги иш ўринлари яратилиши ва ишсизлик даражаси камайтирилиши устидан давлат назорати ва жамоатчилик мониторингини йўлга қўйиш, касаба уюшмалари вакилларини ҳокимликлар ҳузуридаги тегишли ишчи комиссиялар таркибига жалб этишга кўмаклашади.

60. Аҳолини иш билан таъминланишининг энг юқори даражасида бўлиши учун ишлаб чиқаришни кичик бизнес ва оилавий корхоналар ҳисобидан ташкил этишга алоҳида эътибор қаратади ва уларни қўллаб-қувватлайди.

61. Вилоятда тузилган қурилиш тендер комиссиялари ва қурилиб, фойдаланишга топшириладиган қурилиш объектларини қабул қилиш комиссиялари таркибига касаба уюшмалари вакилларини киритади.

62. Чакана савдо, умумий овқатланиш ва қурилиш ташкилотларида ходимлар сони ва меҳнатга ҳақ тўлаш фондининг энг кам меъёрларига риоя этилишини назорат қилади, бошқа кичик бизнес субъектлари учун шу каби талаблар ишлаб чиқилиши ҳамда жорий этилиши чораларини кўради.

63. Иқтисодиётнинг норасмий секторида бандлик даражасини камайтириш, МДҲ ва бошқа чет давлатларга меҳнат миграциясини самарали тартибга солиш, шунингдек қайтиб келаётган мигрантларни ишга жойлаштириш бўйича амалий чоралар кўради.

64. Ижтимоий шериклар томонидан бандликнинг беқарор турларида банд фуқаролар ҳуқуқлари таъминланишига, хусусий бандлик агентликлари фаолияти устидан давлат ва  жамоатчилик назоратини йўлга қўйишга, касаба уюшмаларининг ҳамда Иш берувчилар конфедерациясининг вакиллари ҳокимликлар ҳузуридаги тегишли ишчи комиссиялар таркибига жалб этилишига кўмаклашади.

65. Юридик шахсларнинг тугатилиши ва қайта ташкил этилиши натижасида иш  жойидан бўшатилган ходимларнинг қонуний ҳуқуқларига риоя этилиши, уларни қайта ўқитиш, малакасини ошириш ва ишга жойлаштиришга кўмаклашади.

66. Ишлаб чиқариш корхоналарида малакали кадрларга эҳтиёж юқорилигини инобатга олган ҳолда долзарб касблар (пайвандчи, электромонтёр, турли станокларни ишлатиш бўйича мутахассислар, хизмат кўрсатиш соҳасидаги мутахассислар ва ҳ.к.)га тайёрлаш бўйича қисқа муддатли инновацион ўқув курслар тармоғини кенгайтириш ва домий равишда ривожлантириб боради.

67. Эркин иқтисодий зоналар ҳудудида ташкил этилган корхоналарда яратиладиган янги иш ўринларининг 10  фоизини захира қилиб қўйиш орқали касаба уюшмалари ва Аҳоли бандлигига кўмаклашиш марказларининг йўлланмалари асосида ушбу иш ўринларига иш топишда қийналаётган ижтимоий ҳимояга муҳтож фуқароларни талаб мавжуд бўлган фаолият йўналишлари бўйича ишга жойлаштиришга кўмаклашади.

**Касаба уюшмалари**

 68. Янги иш ўринларини яратишда иш берувчиларга кўмаклашади ҳамда иш ўринларининг ҳаққонийлигини жамоатчилик назорати тартибида ўрганиб боради.

 69. Жойларда ишсизлик сабабларини ўрганиб, янги иш ўринларини ташкил этиш ва аҳоли бандлигини таъминлаш бўйича тузилаётган ҳудудий “Бандлик” дастурига таклифлар киритиб боради.

70. Олий, касб-ҳунар таълими муассасалари битирувчилари, Ўзбекистон Республикаси Қуролли Кучлари сафидан муддатли ҳарбий хизматдан қайтган шахслар, ёшлар, вояга етмаган фарзандлари бор аёллар, ногиронлиги бор шахслар ва ижтимоий ҳимояга муҳтож аҳоли қатламларининг бошқа тоифаларининг ишга жойлаштирилишига кўмаклашади.

71. Ходимларни ноқонуний ишдан бўшатиш ҳолларига йўл қўймаслик, ноқонуний иш ҳақи сақланмаган таътилга чиқарилган ходимларнинг ҳақ-ҳуқуқини ҳимоя қилиш, иш билан таъминлашнинг ҳуқуқий, иқтисодий ва ташкилий шартлари, меҳнат қилиш ҳуқуқини амалга оширишнинг кафолатларига, меҳнат қонунлари ва меъёрий ҳужжатларга асосланиб тузилган жамоа шартномаларининг бажарилишини назорат қилиб боради.

72. Меҳнаткашларнинг ҳуқуқий ҳимоясини таъминлаш, меҳнат бозорини самарали мувофиқлаштириш мақсадида фуқароларнинг меҳнатга бўлган конституциявий ҳуқуқлари меҳнат қонунчилигига асосан бажарилишини мунтазам равишда назорат қилиб боришга эришиш. Ишсиз фуқароларни иш билан таъминлаш муаммосини ижро этувчи ҳокимият ҳамда меҳнат ва аҳолини ижтимоий муҳофаза қилиш органлари олдига қўяди. Вилоят иш жойларини ташкил этиш ва аҳоли бандлигини таъминлаш дастурини тузиш ва амалга оширишда фаол иштирок этади.

73. Йирик саноат корхоналари билан касаначиликни ривожлантириш асосидаги ишлаб чиқариш ва хизматлар ўртасида кооперацияни кенгайтиришни рағбатлантириш, иш билан банд бўлмаган аҳолини уйда маҳсулотлар ишлаб чиқариш, хизматлар кўрсатиш ишларини бажаришга жалб этиш мақсадида, касаначиларнинг қонун ҳужжатларида белгиланган ижтимоий ва меҳнат кафолатларини таъминлаш ишларининг амалга оширилишида жамоатчиликназоратини ўрнатади.

74. Касаба уюшмаларига жалб қилинмаган барча корхона, ташкилот ва идоараларда, жумладан, кичик бизнес субъектлари, оилавий тадбиркорлар, хорижий инвестиция асосида ташкил қилинган қўшма корхоналар ходимларини касаба уюшмаларига жалб этиш ва уларнинг меҳнат, ижтимоий-иқтисодий ва ҳуқуқий манфаатларини ҳимоя қилишни йўлга қўяди.

75. Аҳолининг, айниқса, хотин-қизлар ва ёшларнинг самарали бандлигини таъминлашга, иқтисодиётнинг норасмий секторида банд бўлганларни расмий секторга ўтказилишига кўмаклашиш ҳамда уларнинг ижтимоий-иқтисодий ҳимоясини таъминлаш чораларини кўради. Касб-ҳунар коллежлари битирувчиларини ишсизликдан ҳимояланиши борасидаги ҳуқуқларини рўёбга чиқарилишида кўмаклашади.

76. Чакана савдо, умумий овқатланиш ва қурилиш ташкилотларида ходимлар сони ва меҳнатга ҳақ тўлаш фондининг энг кам меъёрларига риоя этилишини жамоатчилик назорати тартибида ўрганиб боради.

77. Кичик бизнес, ҳусусий тадбиркорлар, деҳқон фермер хўжаликлари, касаначиларнинг қонун хужжатларида белгиланган ижтимоий ва меҳнат кафолатларини таъминлашга кўмаклашади.

78. Аҳолини иш билан таъминлашга кўмаклашиш мақсадида “Бандлик” ҳудудий дастурларига янги иш жойларини ташкил этиш бўйича хусусий тадбиркорлик, ҳалқ ҳунармандчилиги, касаначилик меҳнатини ривожлантиришга доир аниқ таклифлар киритиб боради.

79. Юридик шахсларнинг тугатилиши ва қайта ташкил этилиши натижасида бўшатиб олинган ходимларнинг қонуний ҳуқуқларига риоя этиш, уларни ижтимоий ҳимоя қилинишини кафолатлайди.

80. Иқтисодиётнинг норасмий секторида бандлик даражасини камайтириш, МДҲ ва бошқа чет давлатларга меҳнат миграциясини самарали тартибга солиш, шунингдек қайтиб келаётган мигрантларни ишга жойлаштириш бўйича Давлат ҳокимияти ва меҳнат органлари, иш берувчилар билан ҳамкорликда амалий чораларни кўради.

81. Вилоятда тузилган қурилиш тендер комиссиялари ва қурилиб, фойдаланишга топшириладиган қурилиш объектларини қабул қилиш комиссиялари ишида иштирок этади.

**Иш берувчилар**

 82. Вилоятда бюджетдан ташқари фондлар ҳамда тижорат банклари томонидан кичик бизнес ва хусусий тадбиркорлик субъектларини ривожлантириш, корхоналарни модернизация қилиш, техник ва технологик жиҳатдан қайта жиҳозлаш, иқтисодиётнинг реал сектори корхоналарига замонавий мосланувчан технологияларни, чет эл инвестициясини жалб этиш ҳисобидан янги иш ўринлари яратиш чораларини кўради.

 83. Ўзбекистон Республикаси Президентининг 2006 йил 5 январдаги “Йирик саноат корхоналари билан касаначиликни ривожлантириш асосида ишлаб чиқариш ва хизматлар ўртасида кооперацияни кенгайтиришни рағбатлантириш чора-тадбирлари тўғрисида”ги 3706-сонли Фармони ижросини таъминлаш мақсадида вилоятдаги йирик саноат корхоналари билан касаначиликни ривожлантириш асосида ишлаб чиқариш ва хизматлар ўртасида кооперацияни кенгайтиришни рағбатлантириш чораларини кўради, иш билан банд бўлмаган аҳолини оилавий тадбиркорлик йўналишларига жалб қилади.

 84. Ишга қабул қилишдан асоссиз бош тортиш ва асоссиз ишдан бўшатишга барҳам бериш, иш билан таъминлашда ижтимоий кафолатлар бериш, ишсизликни олдини олиш чораларини кўради. Корхоналар банкротга учраганлиги ёки қайта ташкил этилганлиги туфайли ишдан бўшаб қолган ходимларни ижтимоий ҳимоялаш мақсадида ходимларни иш билан таъминлашни кафолатлайди. Ходимларни ноқонуний равишда иш ҳақи сақланмаган таътилга чиқаришга йўл қўймайди.

 85. Ўзбекистон Республикаси Президенти томонидан тадбиркорлик фаолиятини қўллаб-қувватлаш борасида қабул қилинаётган қарор ва фармонлар мазмун-моҳиятини кенг халқ оммаси ўртасида тарғибот қилиш, илғор тажрибаларни оммалаштириш, ўзаро тажриба алмашиш мақсадида кўрик-танловини ўтказилишини ташкил қилади.

Тадбиркорлик субъектларининг Республика ва Халқаро кўргазмаларда қатнашишига ҳамда чет эл технологияларини олиб келишида кўмаклашади.

86. Вилоятдаги ўқув ва малака ошириш марказларида кичик бизнес ва хусусий тадбиркорликка кадрлар тайёрлаш, қайта тайёрлаш бўйича ўқув курсларини ташкил этади.

87. Тадбиркорлар ва ишбилармонлар, кичик бизнес вакиллари ҳамда фермерларнинг ишлаб чиқаришни ташкил қилишлари учун молиявий қўллаб-қувватлаш мақсадида банклардан кредитлар олиш, лизинг шартномаларини тузиш, бизнес режалар ишлаб чиқиш ҳамда кредит маблағларини ўзлаштиришда кўмаклашади.

88. Хўжалик юритувчи субъектлар ўртасидаги низоларни бартараф этишга кўмаклашади. Тадбиркорлик субъектлари манфаатларини Хўжалик ва Ҳакамлик судларида ҳимоя қилади.

89. Чакана савдо, умумий овқатланиш ва қурилиш ташкилотларида ходимлар сони ва меҳнатга ҳақ тўлаш фондининг энг кам меъёрларига риоя этилишини назорат қилади, бошқа кичик бизнес субъектлари учун шу каби талаблар ишлаб чиқилиши ҳамда жорий этилиши чораларини кўради.

90. Юридик шахсларнинг тугатилиши ва қайта ташкил этилиши натижасида бўшатиб олинган ходимларнинг қонуний ҳуқуқларига риоя этиш, уларни қайта ўқитиш, малакасини ошириш ва ишга жойлаштириш ишларини ташкил этади.

91. Иқтисодиётнинг норасмий секторида бандлик даражасини камайтириш, МДҲ ва бошқа чет давлатларга меҳнат миграциясини самарали тартибга солиш, шунингдек қайтиб келаётган мигрантларни иш билан таъминлаш чораларини кўради.

92. Ўзбекистон Республикаси Президентининг “Одам савдосига ва мажбурий меҳнатга қарши курашиш тизимини янада такомиллаштиришга оид қўшимча чора-тадбирлар тўғрисида”ги 2019 йил 30 июлдаги ПФ-5775-сон Фармони билан ташкил этилган Миллий комиссия томонидан 2019 йил 14 октябрдаги тасдиқланган “2019-2020 йилларга одам савдосига ва мажбурий меҳнатга қарши курашиш соҳасида давлат органлари фаолиятини ошириш бўйича навбатдаги чора-тадбирлар режаси” асосида иш берувчиларни доимий ўқитиб борилади.

**V. Меҳнат хавфсизлиги ва гигиенаси**

**Вилоят ҳокимлиги**

93. Меҳнат хавфсизлиги ва гигиенаси тизимини жорий этиш, унинг фаолият кўрсатиши ва ривожланишини таъминлашда иштирок этиш.

94. Ижтимоий-меҳнат масалалари бўйича уч томонлама комиссиялар таркибида тузиладиган меҳнат муҳофазаси ва хавфсизлиги бўйича ишчи гуруҳлар фаолиятини ташкилотларда меҳнат шароитларини яхшилашга ва  хавфсизлигини таъминлашга йўналтириш;

95. Ходимларнинг меҳнат вазифаларини бажариш билан боғлиқ ҳолда жароҳатланиши, касб касалликларига чалиниши ёки саломатликнинг бошқа хил шикастланишларини олдини олиш, шунингдек, уларнинг пайдо бўлиш сабабларини бартараф этиш ишларини амалга оширишга эътибор қаратиш ва  жамоатчилик назоратини тизимли йўлга қўйиш.

96. Меҳнат хавфсизлиги ва гигиенаси масалалари бўйича техник жиҳатдан тартибга солиш соҳасидаги норматив ҳужжатлар ва  норматив-ҳуқуқий ҳужжатларда ҳамда тармоқ ва  худудий келишувлар, жамоа шартномаларида кўзда тутилган, ходимларга яратилган меҳнат шароитлари, саноат ва экологик хавфсизлик ҳолатини давлат назорат органлари билан ҳамкорликда текширишни амалда кенг қўллаш.

97. Уч томонлама комиссиянинг ваколати доирасида давлат ва  жамоатчилик назоратини амалга оширишда қуйидагиларга эътибор қаратиш:

ташкилот раҳбарлари ва бошқа мансабдор шахсларидан меҳнат шароитлари ва  хавфсизлиги, шунингдек, ишлаб чиқариш билан боғлиқ барча бахтсиз ҳодисалар ва касб касалликлари тўғрисида тўлиқ ахборот олиниши;

корхона, ташкилот ва муассасаларда меҳнат хавфсизлиги ва гигиенаси бўйича тадбирларнинг молиялаштирилиши;

ишлаб чиқаришдаги бахтсиз ҳодисалар ва касб касалликларидан давлат томонидан мажбурий ижтимоий суғурта қилинишини, шунингдек иш берувчининг фуқаролик жавобгарлигини мажбурий суғурта қилиш тизимини таъминланиши;

иш ўринларида меҳнат шароитларининг ҳолати, айниқса зарарли ишлаб чиқариш омиллари ва хавфли ишлаб чиқариш омиллари юзасидан назорат амалга оширилиши;

ходимларга имтиёзлар ва компенсациялар белгиланадиган, имтиёзли шартларда пенсияга чиқиш ҳуқуқи бериладиган, ногиронлиги бор шахслар банд бўлган зарарли, хавфли ва бошқача меҳнат шароитларига эга иш ўринларида қонун ҳужжатларида белгиланган тартибда иш ўринларининг меҳнат шароитлари бўйича аттестациядан ўтказилиши;

дастлабки тарзда (ишга кираётганда) ва даврий (меҳнат фаолияти давомида) мажбурий тиббий кўриклар белгиланган тартибда ўтказилиши;

иш берувчиларнинг жамоа шартномалари ва келишувларида меҳнат хавфсизлиги ва  гигиенаси ҳолати юзасидан кўзда тутилган мажбуриятларини бажаришини ўрганиш;

ходимларга қонун ҳужжатларида белгиланган имтиёзлар ва  компенсацияларни берилиши, ҳамда уларга меҳнатни муҳофаза қилиш бўйича йўл-йўриқлар берилгани, меҳнатни муҳофаза қилиш масалалари бўйича ўқувдан ва малака оширишдан ўтганлиги;

ходимлар белгиланган нормалар бўйича сут, даволаш-профилактика озиқ-овқати, газланган тузли сув, шахсий ҳимоя ҳамда гигиена воситалари билан таъминланиши, шунингдек жамоавий ҳимоя воситалари қўлланилиши ҳолати;

ишлаб чиқариш объектлари ва ишлаб чиқариш воситаларини синаш ва  фойдаланиш учун қабул қилиш комиссиялари ишида ҳамда тиббий-меҳнат эксперт комиссияси мажлисларида мустақил эксперт сифатида иштирок этилиши;

меҳнат хавфсизлиги ва гигиенаси бўйича техник жиҳатдан тартибга солиш соҳасидаги норматив ҳужжатларни ва норматив-ҳуқуқий ҳужжатлар лойиҳаларини ишлаб чиқишда иштирок этиш натижадорлиги;

ишлаб чиқаришда меҳнат хавфсизлиги ва гигиенаси талабларининг бузилиши ва  бахтсиз ҳодисаларни яширганликда айбдор шахсларни жавобгарликка тортиш тўғрисида ваколатли органларга мурожаат қилиниши;

меҳнат хавфсизлиги ва гигиенаси бўйича ваколатли вакилларни сайлаш, ўқитиш, ва  уларни малакасини доимий равишда ошириб бориш, ҳамда жамоа шартномалари ва  келишувларига улар ўз фаолиятини самарали амалга ошириши учун қулай шароитларни яратиш мажбуриятини киритилиши.

98. Меҳнат хавфсизлиги ва гигиенаси бўйича техник жиҳатдан тартибга солиш соҳасидаги норматив ҳужжатлар ва норматив-ҳуқуқий ҳужжатларни қайта кўриб чиқиш ҳамда уларни халқаро стандартларга мувофиқ ишлаб чиқиш ва жорий этиш дастурини тасдиқлаш, уни ўз вақтида ва сифатли амалга ошириш бўйича ишларни мувофиқлаштирилишини таъминлаш.

99. Меҳнат хавфсизлиги ва гигиенаси масалаларининг муҳим ўрин тутиши ҳақида жамоат фикрини шакллантириш бўйича оммавий ахборот воситалари орқали кенг тушунтириш ишларини олиб бориш.

100. Касаба уюшмалари тизимида меҳнат хавфсизлиги ва гигиенаси бўйича жамоат назоратини ташкил этиш юзасидан уч томонлама ҳамкорларни жалб этган ҳолда Республика кўрик-танловини ташкил этиш ва ўтказиш.

101. Қишлоқ хўжалигида банд бўлган аҳолининг меҳнатини муҳофаза қилиш ишларини янада такомиллаштириш мақсадида қишлоқ хўжалигида меҳнат муҳофазасига оид талаб ва  меъёрлар стандартларини ишлаб чиқиш.

102. Ишлаб чиқаришда шикастланиш ва касб касалликларининг олдини олиш, шунингдек уларнинг пайдо бўлиш сабабларини бартараф этиш ишларини амалга оширишга эътибор қаратиб, меҳнат шароитлари ва муҳофазаси, саноат ва экологик хавфсизлик ҳолатини мунтазам назорат қилиш чораларини кўради.

103. Қуйидагилар устидан давлат назоратини кучайтиради:

иш берувчиларнинг фуқаролик жавобгарлигини мажбурий суғурта қилиш тизими билан тўлиқ қамраб олиниши;

корхона, ташкилот ва муассасаларда меҳнат муҳофазаси бўйича тадбирларни молиялаштириш;

иш ўринларини меҳнат шароитлари ва ускуналарнинг шикаст етказиши мумкинлиги бўйича шаҳодатдан ўтказиш;

ишлаб чиқариш объектлари ва ишлаб чиқариш воситаларини синаш ва фойдаланиш учун қабул қилиш комиссиялари ишида, тиббий-меҳнат эксперт комиссияси мажлисларида мустақил экспертлар иштирок этишини таъминлайди.

104. Меҳнат муҳофазаси бўйича қоидалар ва нормаларни қайта кўриб чиқиш, ишлаб чиқиш ва жорий этиш дастурини ўз вақтида ва сифатли амалга ошириш бўйича ишларни мувофиқлаштириб боради.

105. Ходимлар меҳнат вазифасини бажариш билан боғлиқ ҳолда вафот этиши, жароҳатланиши, касб касалликларига чалиниши ёки саломатликнинг бошқа хил шикастланиши туфайли уларга ва оила аъзоларига етказилган зарар учун товон пулларини ўз вақтида тўланишини назоратга олади.

106. Зарарли ва хавфли ишларда банд бўлган ходимларни белгиланган меъёрдаги озиқ-овқат турлари, ҳимоя ва гигиена воситалари билан таъминлаш, мулк шаклидан қатъий назар ҳар бир корхона, ташкилот ва муассасаларда меҳнат хавфсизлиги бўйича масъул ходимни тайинлаш ва унинг малакасини ошириш ишларини ташкил қилинишини назорат қилади.

107. Корхона, ташкилот ва муассасалар тасарруфидаги ётоқхоналар ҳамда талаба-ўқувчилар турар жойларида яшовчиларга ижтимоий-маиший шароитлар тўлиқ яратиб берилишини назоратга олади.

108. Касаба уюшмалари, корхоналар ва алоҳида шахсларнинг меҳнатни муҳофаза қилишга қаратилган фаолиятини ҳар томонлама қўллаб-қувватлайди. Кичик бизнес субъектлари, фермер хўжаликларида меҳнат муносабатларини тўлиқ шакллантириш, уларда иш берувчилар томонидан ходимларнинг меҳнат муҳофазасини таъминлаш юзасидан чора-тадбирларни кўради ҳамда мазкур субъектларда банд бўлган ходимларга нормал меҳнат шароитлари яратиб беришда иш берувчиларнинг жавобгарлигини оширади.

109. Ўзбекистон Республикаси Вазирлар Маҳкамасининг 2008 йил 12 ноябрдаги 245-сонли қарори билан тасдиқланган “Корхоналар, ташкилотлар ва муассасаларда меҳнатни муҳофаза қилиш жамғармасини ташкил этиш ва унинг маблағларидан фойдаланиш тартиби тўғрисида”ги Низомга биноан меҳнатни муҳофаза қилиш фондини ташкил этилиши ва унинг маблағлари тўғри сарфланишини таъминлайди.

110. Ўзбекистон касаба уюшмалари Федерацияси Кенгаши Раёсатининг 2017 йил 4 апрелдаги 6/44-с сонли қарорининг 3-иловасига мувофиқ вилоятда меҳнатни муҳофаза қилиш тадбирларини режалаштириш ва тасдиқлаш.

**Касаба уюшмалари**

110. Ишлаб чиқаришда жароҳатланиш ва касб касалликларининг олдини олиш, шунингдек уларнинг келиб чиқиш сабабларини бартараф этишда Давлат назорати органлари билан биргаликда меҳнат шароитлари ва муҳофазаси, саноат ва экологик хавфсизлик аҳволи устидан жамоатчилик назоратини олиб боради.

111. Меҳнат муҳофазаси бўйича вакиллар сайланиши, ўқитилиши, малакаси оширилиши жараёнларини, уларнинг самарали ишлаши учун шароитлар яратиб берилишини жамоа шартномаларида акс эттирилишида жамоатчилик назоратини кучайтиради.

112. Меҳнат муҳофазаси масалаларининг муҳим ўрин тутиши ҳақида жамоат фикрини шакллантириш бўйича маҳаллий оммавий ахборот воситалари орқали кенг тушунтириш ишларини олиб боради.

113. Касаба уюшмалари тизимида меҳнат хавфсизлиги ва гигиенаси бўйича жамоат назоратини ташкил этиш юзасидан уч томонлама ҳамкорларни жалб этган ҳолда корхона, ташкилот ва муассасалар ўртасида Республика кўрик-танловининг вилоят босқичини ўтказиб боради.

114. Ижтимоий шериклик тамойиллари асосида бошқарув органлари, давлат техника нозирлари билан ҳамкорликда меҳнат ва меҳнатни муҳофаза қилиш тўғрисидаги қонун ҳужжатларига риоя этилиши устидан жамоатчилик назоратини ўрнатади. Ишлаб чиқаришда шикастланиш ва касб касалликларининг олдини олиш, шунингдек уларнинг пайдо бўлиш сабабларини бартараф этиш ишларини амалга оширишга эътибор қаратиб, меҳнат шароитлари ва муҳофазаси, саноат ва экологик хавфсизлик ҳолатини давлат назорат органлари билан ҳамкорликда текширишда иштирок этади.

115. Қуйидагилар устидан жамоатчилик назоратини олиб боради:

корхона, ташкилот ва муассасаларда меҳнат хавфсизлиги ва гигиенаси бўйича тадбирларнинг молиялаштирилиши;

ишлаб чиқаришдаги бахтсиз ҳодисалар ва касб касалликларидан давлат томонидан мажбурий ижтимоий суғурта қилинишини, шунингдек иш берувчининг фуқаролик жавобгарлигини мажбурий суғурта қилиш тизимини таъминланиши;

иш ўринларини меҳнат шароитлари ва ускуналарнинг шикаст етказиши мумкинлиги бўйича шаҳодатдан ўтказиш;

ташкилот раҳбарлари ва бошқа мансабдор шахсларидан меҳнат шароитлари ва  хавфсизлиги, шунингдек, ишлаб чиқариш билан боғлиқ барча бахтсиз ҳодисалар ва касб касалликлари тўғрисида тўлиқ ахборот олиниши;

иш ўринларида меҳнат шароитларининг ҳолати, айниқса зарарли ишлаб чиқариш омиллари ва хавфли ишлаб чиқариш омиллари юзасидан назорат амалга оширилиши;

ходимларга имтиёзлар ва компенсациялар белгиланадиган, имтиёзли шартларда пенсияга чиқиш ҳуқуқи бериладиган, ногиронлиги бор шахслар банд бўлган зарарли, хавфли ва бошқача меҳнат шароитларига эга иш ўринларида қонун ҳужжатларида белгиланган тартибда иш ўринларининг меҳнат шароитлари бўйича аттестациядан ўтказилиши;

дастлабки тарзда (ишга кираётганда) ва даврий (меҳнат фаолияти давомида) мажбурий тиббий кўриклар белгиланган тартибда ўтказилиши;

иш берувчиларнинг жамоа шартномалари ва келишувларида меҳнат хавфсизлиги ва  гигиенаси ҳолати юзасидан кўзда тутилган мажбуриятларини бажаришини ўрганиш;

ходимларга қонун ҳужжатларида белгиланган имтиёзлар ва  компенсацияларни берилиши, ҳамда уларга меҳнатни муҳофаза қилиш бўйича йўл-йўриқлар берилгани, меҳнатни муҳофаза қилиш масалалари бўйича ўқувдан ва малака оширишдан ўтганлиги;

ходимлар белгиланган нормалар бўйича сут, даволаш-профилактика озиқ-овқати, газланган тузли сув, шахсий ҳимоя ҳамда гигиена воситалари билан таъминланиши, шунингдек жамоавий ҳимоя воситалари қўлланилиши ҳолати;

ишлаб чиқариш объектлари ва ишлаб чиқариш воситаларини синаш ва  фойдаланиш учун қабул қилиш комиссиялари ишида ҳамда тиббий-меҳнат эксперт комиссияси мажлисларида мустақил эксперт сифатида иштирок этилиши;

меҳнат хавфсизлиги ва гигиенаси бўйича техник жиҳатдан тартибга солиш соҳасидаги норматив ҳужжатларни ва норматив-ҳуқуқий ҳужжатлар лойиҳаларини ишлаб чиқишда иштирок этиш натижадорлиги;

ишлаб чиқаришда меҳнат хавфсизлиги ва гигиенаси талабларининг бузилиши ва  бахтсиз ҳодисаларни яширганликда айбдор шахсларни жавобгарликка тортиш тўғрисида ваколатли органларга мурожаат қилиниши;

меҳнат хавфсизлиги ва гигиенаси бўйича ваколатли вакилларни сайлаш, ўқитиш, ва  уларни малакасини доимий равишда ошириб бориш, ҳамда жамоа шартномалари ва  келишувларига улар ўз фаолиятини самарали амалга ошириши учун қулай шароитларни яратиш мажбуриятини киритилиши.

116. Меҳнат хавфсизлиги ва гигиенаси масалаларининг муҳим ўрин тутиши ҳақида жамоат фикрини шакллантириш бўйича оммавий ахборот воситалари орқали кенг тушунтириш ишларини олиб бориш.

117. Касаба уюшмалари тизимида меҳнат хавфсизлиги ва гигиенаси бўйича жамоат назоратини ташкил этиш юзасидан уч томонлама ҳамкорларни жалб этган ҳолда республика кўрик-танловининг вилоят босқичини ташкил этиш ва ўтказиш.

118. Корхона, ташкилот ва муассасаларда ходимларга белгиланган меъёрлар асосида хавфсиз иш шароитларининг яратилиши, тиббий кўрикдан ўтказилиши, санитария-гигиена хоналарининг ташкил этилиши ва яширин бахтсиз ҳодисаларни аниқлашда жамоатчилик назоратини амалга оширади. Олий ва ўрта махсус, касб-ҳунар таълими муассасалари талаба-ўқувчилари амалиёт ўтаётган корхоналарда меҳнат муҳофазаси ва иш шароитларини доимий назорат остига олади. Аниқланган камчиликларни бартараф этиш бўйича мансабдор шахсларга тегишли тавсиялар беради.

119. Касаба уюшмаларининг меҳнат муҳофазаси бўйича мутахассислари ва жамоатчилик вакиллари иш жойларида меҳнат муҳофазаси ва техника хавфсизлиги бўйича тарғибот-ташвиқот ишларини олиб боради. Янги ташкил этилган иш жойларини меъёрларга мослигини ўрганади ва уларни қабул қилишда комиссия таркибида иштирок этади. Ишлаб чиқариш ва ижтимоий соҳа объектларини ўз вақтида куз-қиш мавсумига тайёрлигини ўрганади ва аниқланган камчиликлар бўйича маҳаллий ҳокимият органларига таклифлар киритади.

120. Ўзбекистон Республикаси Вазирлар Маҳкамасининг 2008 йил 12 ноябрдаги 245-сонли қарори билан тасдиқланган “Корхоналар, ташкилотлар ва муассасаларда меҳнатни муҳофаза қилиш жамғармасини ташкил этиш ва унинг маблағларидан фойдаланиш тартиби тўғрисида”ги Низомга биноан меҳнатни муҳофаза қилиш фондини ташкил қилиш ва унинг маблағларидан тўғри фойдаланиш борасида жамоатчилик назоратини олиб боради.

121. Меҳнат кодексининг 223-моддаси (талаблари асосида корхона, ташкилот ва муассасаларда)да назарда тутилган меҳнат муҳофазаси бўйича вакиллар сайланиши, ўқитилиши, малакаси оширилиши жараёнлари, уларнинг самарали ишлашлари учун иш берувчилар билан ҳамкорлик ишларини йўлга қўяди.

**Иш берувчилар**

122. Иш берувчилар қуйидагиларни ўз зиммасига олади:

ташкилот раҳбарлари ва бошқа мансабдор шахсларидан меҳнат шароитлари ва  хавфсизлиги, шунингдек, ишлаб чиқариш билан боғлиқ барча бахтсиз ҳодисалар ва касб касалликлари тўғрисида тўлиқ ахборот олиниши;

корхона, ташкилот ва муассасаларда меҳнат хавфсизлиги ва гигиенаси бўйича тадбирларнинг молиялаштирилиши;

ишлаб чиқаришдаги бахтсиз ҳодисалар ва касб касалликларидан давлат томонидан мажбурий ижтимоий суғурта қилинишини, шунингдек иш берувчининг фуқаролик жавобгарлигини мажбурий суғурта қилиш тизимини таъминланиши;

иш ўринларида меҳнат шароитларининг ҳолати, айниқса зарарли ишлаб чиқариш омиллари ва хавфли ишлаб чиқариш омиллари юзасидан назорат амалга оширилиши;

ходимларга имтиёзлар ва компенсациялар белгиланадиган, имтиёзли шартларда пенсияга чиқиш ҳуқуқи бериладиган, ногиронлиги бор шахслар банд бўлган зарарли, хавфли ва бошқача меҳнат шароитларига эга иш ўринларида қонун ҳужжатларида белгиланган тартибда иш ўринларининг меҳнат шароитлари бўйича аттестациядан ўтказилиши;

дастлабки тарзда (ишга кираётганда) ва даврий (меҳнат фаолияти давомида) мажбурий тиббий кўриклар белгиланган тартибда ўтказилиши;

ходимлар белгиланган нормалар бўйича сут, даволаш-профилактика озиқ-овқати, газланган тузли сув, шахсий ҳимоя ҳамда гигиена воситалари билан таъминланиши, шунингдек жамоавий ҳимоя воситалари қўлланилиши ҳолати;

ишлаб чиқариш объектлари ва ишлаб чиқариш воситаларини синаш ва  фойдаланиш учун қабул қилиш комиссиялари ишида ҳамда тиббий-меҳнат эксперт комиссияси мажлисларида мустақил эксперт сифатида иштирок этилиши;

ишлаб чиқаришда меҳнат хавфсизлиги ва гигиенаси талабларининг бузилиши ва  бахтсиз ҳодисаларни яширганликда айбдор шахсларни жавобгарликка тортиш тўғрисида ваколатли органларга мурожаат қилиниши;

меҳнат хавфсизлиги ва гигиенаси бўйича ваколатли вакилларни сайлаш, ўқитиш, ва  уларни малакасини доимий равишда ошириб бориш, ҳамда жамоа шартномалари ва  келишувларига улар ўз фаолиятини самарали амалга ошириши учун қулай шароитларни яратиш мажбуриятини киритилиши.

123. Республикамизда ишлаб чиқарилаётган ёки хориждан сотиб олинаётган ишлаб чиқариш воситалари ва технологияларни синаш ва фойдаланишга қабул қилиш давлат комиссиялари таркибига вилоят касаба уюшмалари ташкилотлари бирлашмаси меҳнатни муҳофаза қилиш бўлими ходимлари киритилишини таъминлайди.

124. Тадбиркорлик субъектлари ва фермер хўжаликларида техника хавфсизлиги хизматини йўлга қўяди ҳамда ходимларнинг меҳнат муҳофазаси бўйича ўқитиш, билимларини текшириш ишларини ташкил этади.

125. Ишлаб чиқариш корхоналарида меҳнатни муҳофаза қилиш стандартлари, қоида ва меъёрлари, шунингдек жамоа шартномасида кўзда тутилган мажбуриятларнинг бажарилишини таъминлайди.

126. Ўзбекистон Республикаси Вазирлар Маҳкамасининг 2008 йил 12 ноябрдаги 245-сонли қарори билан тасдиқланган “Корхоналар, ташкилотлар ва муассасаларда меҳнатни муҳофаза қилиш жамғармасини ташкил этиш ва унинг маблағларидан фойдаланиш тартиби тўғрисида”ги Низомга биноан меҳнатни муҳофаза қилиш фондини ташкил қилади ҳамда уни ходимларнинг меҳнат шарт-шароитларини яхшилаш ва муҳофаза қилишга йўналтирилган чора-тадбирларни молиялаштиришга сарфлайди.

127. Ўзбекистон Республикаси Меҳнат кодексининг 223-моддаси, “Меҳнатни муҳофаза қилиш тўғрисида”ги Қонуни (янги таҳрири)га мувофиқ меҳнатни муҳофаза қилиш бўйича вакил этилган шахсга ўз зиммасига юклатилган вазифаларни бажариши учун ҳар ҳафтада камида икки соат иш вақти ажратилади ва бу вақт учун иш жойи (лавозими) бўйича ўртача ойлик иш ҳақи сақлаб қолинади, шунингдек корхона, ташкилот ва муассасаларда назарда тутилган меҳнат муҳофазаси бўйича вакиллар сайланиши, ўқитилиши, малакаси оширилиши жараёнлари, уларнинг самарали ишлашлари учун шароитлар яратиб берилишини йўлга қўяди.

**VI. Ижтимоий кафолатлар, ижтимоий ҳимоя**

**Вилоят ҳокимлиги**

128. Ўзбекистон Республикаси Президентининг 2016 йил 28 декабрдаги “Кексалар ва  ногиронларни давлат томонидан қўллаб-қувватлаш тизимини янада такомиллаштиришга доир қўшимча чора-тадбирлар тўғрисида”ги ПҚ-2705-сонли Қарорини амалга оширишга ҳар томонлама кўмаклашиш.

129. Ўзбекистон Республикаси Президентининг 2017 йил 7 февралдаги ПФ-4947-сонли Фармони билан тасдиқланган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини амалга оширишга оид Давлат дастурлари бажарилишга ҳартомонлама кўмаклашиш.

130. Ижтимоий йўналтирилган Давлат дастурларини бажарилиши ва амалга оширилишида фаол иштирок этиб, қуйидаги тадбирларни амалга оширилишини ташкил қилади:

* “Ёши улуғ инсонлар, ёлғиз кексалар ва имконияти чекланган шахсларга тиббий ёрдам кўрсатиш дастури”нинг вилоятда ижросини таъминлаш;
* кам таъминланган ва имконияти чекланган болаларни тарбиялаётган оилаларни, ишлаётган оналарни ижтимоий муҳофаза қилиш ва қўллаб-қувватлаш;
* “Меҳрибонлик” уйлари тарбияланувчилари, “Саховат” ва “Мурувват” уйларида истиқомат қилаётганлар ҳолидан хабар олиб, моддий кўмак чораларини кўриш;

- ёш авлодни жисмонан соғлом, маънан етук бўлиб камол топишига қулай шарт-шароитлар яратиб, республика ва Халқаро миқёсларда ўтадиган тадбирларда иштирокини таъминлаш;

131. Ҳар бир маҳаллада ёлғиз кексалар, пенсионерлар, ногиронлиги бор шахслар, имконияти чекланган болаларни тарбиялаётган, кам таъминланган ҳамда кўп болали оилаларга моддий ёрдам кўрсатиш учун ҳар йили “Наврўз” ва  “Мустақиллик” байрамлари арафасида мақсадли тадбирларни ўтказиш.

132. Жамоа келишувлари ва шартномалари орқали кам таъминланган оилаларга, кўп болали оилаларга, уруш ва меҳнат фахрийларига доимий равишда моддий ёрдам кўрсатиб бориш.

133. Касаба уюшмалари Федерацияси ва Ўзбекистон Иш берувчилари Конфедерацияси томонидан ёлғиз кексаларга, шунингдек “Саҳоват” ва  “Мурувват” уйларига моддий кўмак чораларини қўллаш.

134. Соғлиқни сақлаш тизимида ислоҳотларни амалга оширишда, тиббий муассасаларнинг моддий-техника базасини мустаҳкамланиши, маҳаллий бюджетдан ажратиладиган маблағларни мақсадли сарфланишига эришади. Хусусий секторни янада ривожлантиришга шароит яратади, аёллар ва болаларни мунтазам равишда диспансеризациядан ўтказиш, касалликларни аниқлаш ва даволанишини кафолатлайди. Қишлоқ врачлик пункти ҳамда қишлоқ оилавий поликлиникалари ходимларининг меҳнат ва дам олиш шароитларини яхшилаш чора-тадбирларини кўради.

135. Умумтаълим мактаблари, мактабгача ва мактабдан ташқари таълим муассасаларида болаларнинг саломатлигини мустаҳкамлаш, таълим олиш ва ҳар томонлама камол топиши учун шарт-шароитларни яхшилайди. Кам таъминланган оилалар фарзандларидан иборат ўқувчиларни қишки кийим бош, 1-синф ўқувчиларини ўқув анжомлари билан таъминлаш чораларини кўради (3-жадвал).

136. Аҳолига намунали транспорт хизматлари кўрсатиш мақсадида вилоят, туман, шаҳар марказларини барча қишлоқлар билан боғловчи транспорт ҳаракати йўналишларини йўлга қўяди ва мавжуд йўналишларда маҳаллий автобуслар ҳаракатини йўлга қўйиш чораларини кўради. Маҳаллий транспорт воситалари йўналишларида талабалар учун йўлкира тўловлари бўйича имтиёзлар берилишини кафолатлайди.

Хусусий транспорт ҳаракатини тартибга солиш мақсадида тендер комиссиялари тузиб, комиссия ишида касаба уюшмалари вакиллари иштирокини таъминлайди.

137. Коммунал хизмат кўрсатиш тизими бозор иқтисодиёти талабларига мос ҳолда такомиллаштирилади, аҳолини ичимлик суви, табиий газ, электр энергиясидан фойдаланиш режимини назорат қилиб боради. Коммунал хизматлар тарифлари асоссиз равишда оширилишига йўл қўйилмайди. Тарифлар оширилганда маҳаллий оммавий ахборот воситалари орқали камида 1 ой олдин аҳолига маълум қилинади.

138. Турли молиявий манбалар ҳисобига ижтимоий объектларни яъни, қишлоқ врачлик пунктлари, шифохоналар, касб-ҳунар коллежлари, умумтаълим мактабларини ҳамда уй-жой қурилиши, сув ва газ тармоқларини ишга тушириш бўйича чора тадбирлар белгилайди (4-жадвал).

139. Вилоят аҳолисига савдо ва маиший хизмат кўрсатишни яхшилаш бўйича аниқ чораларни кўради. Шаҳар ва қишлоқларда аҳолига замонавий савдо хизмати кўрсатиш шакллари ривожлантирилади, аҳолини белгиланган меъёрдаги озиқ-овқат, кундалик эҳтиёж моллари билан тўлиқ таъминлаш орқали истеъмолчилар ҳуқуқларини ҳимоялашни назоратга олади.

140. Вилоят аҳолисининг таъминоти учун озиқ-овқат ва қишлоқ хўжалик маҳсулотлари етарли миқдорда ишлаб чиқарилишини ташкил этади.

141. Бизнеснинг корпоратив ижтимоий масъулиятини кучайтириш бўйича комплекс чора-тадбирларни амалга оширади.

**Касаба уюшмалари**

142. Ижтимоий йўналтирилган Давлат дастурларининг бажарилиши ва амалга оширилишида фаол иштирок этиб, жамоа шартномалари орқали кўп болали ва кам таъминланган оилаларга, имконияти чекланган болаларни тарбиялаётган оилаларга, уруш ва меҳнат фахрийларига моддий ёрдамлар кўрсатиш ишларини ташкил этади.

143. Ҳар бир маҳаллада ёлғиз кексалар, пенсионерлар, ногиронлар, имконияти чекланган болалар, кам таъминланган ва кўп болали оилалар ҳолидан хабар олади, уларга моддий ёрдам кўрсатиш учун “Наврўз” ва “Мустақиллик” байрамлари арафасида мақсадли тадбирларда фаол иштирок этади.

144. Касаба уюшмалари маблағлари ҳисобидан ёлғиз кексаларга, шунингдек “Меҳрибонлик” уйлари тарбияланувчилари, “Саховат” ва “Мурувват” уйларида истиқомат қилаётганларга моддий кўмак бериш чораларини кўради.

145. Термиз шаҳридаги 12-сонли “Меҳрибонлик уйи”га, Сариосиё туманидаги “Фарход” аёллар мурувват уйи тарбияланувчиларига ҳамда махсус мактаб интернатлари болаларига ҳомийлик ёрдамларини кўрсатиб боради.

146. Ҳар йили ишлаётган кам таъминланган ва кўп болали оилалар аъзолари, Чернобиль АЭСдаги авария оқибатларини тугатиш иштирокчилари, байналминалчи жангчилар, меҳнат фахрийлари ва ногиронлари ҳамда Ўзбекистон Республикаси олдида хизматлари бор шахсларнинг маълум миқдорини ўрнатилган тартиб ва навбат билан касаба уюшмалари тизимидаги санаторийларида бепул соғломлаштиришни кўзда тутиш.

147. Ҳарбий қисм ва чегара қўшинлари аскарларини моддий ва маънавий қўллаб-қувватлашга қаратилган тадбирларни давом эттиради.

148. Ижтимоий шериклик тамойили асосида иқтисодиётнинг барча соҳаларини изчил ривожлантириш, иқтисодий барқарорликка эришиш, меҳнаткашлар турмуш даражасининг барқарор ўсиши, ишловчиларни янада кучли ижтимоий ҳимоя қилишга қаратилган вазифаларни амалга оширишда ҳамда ходимларнинг меҳнат, ижтимоий-иқтисодий, маънавий, интеллектуал ҳуқуқ ва манфаатларини муҳофаза қилишда фаол иштирок этади.

149. Мулкчилик шаклларидан қатъий назар ҳар бир юридик шахс мақомига эга бўлган корхона, ташкилотлар ва муассасаларда жамоа шартномаларини тузишга эришади.

150. Жамоа шартномалари орқали меҳнат унумдорлигини ва маҳсулотлар сифатини ошириш, иш берувчилар ва ходимлар ўртасида барқарор ва самарали муносабатлар ўрнатиш, меҳнат интизомини мустаҳкамлаш, ходимларнинг ташаббус ва изланишларини рағбатлантиришни асосий вазифа деб белгилайди.

151. Меҳнаткашларнинг меҳнат ҳуқуқларини ҳимоя қилишда давлат меҳнат назорати билан ўзаро алоқани йўлга қўяди, ишлаб чиқаришда меҳнат қонунчилигини бажарилиши устидан жамоатчилик назоратини кучайтиради, ёлланма ишчиларнинг ҳуқуқий маданиятини оширишга кўмаклашади.

**Иш берувчилар**

152. Ижтимоий йўналтирилган Давлат дастурларини бажарилиши ва амалга оширилишида фаол иштирок этиб, жамоа шартномалари орқали кўп болали ва кам таъминланган оилаларга, имконияти чекланган болаларни тарбиялаётган оилаларга, уруш ва меҳнат фахрийларига моддий ёрдамлар кўрсатади.

153. Ҳар бир маҳаллада ёлғиз кексалар, пенсионерлар, ногиронлар, имконияти чекланган болалар, кам таъминланган ва кўп болали оилалар ҳолидан хабар олади, уларга “Наврўз” ва “Мустақиллик” байрамлари арафасида мақсадли моддий ёрдамлар кўрсатади.

154. Ёлғиз кексалар, пенсионерлар, ногиронлар, имконияти чекланган болалар, кам таъминланган ва кўп болали оилаларга умумхалқ байрамлари арафасида хомийлик ёрдамлари кўрсатилишини амалга оширади. Корхоналар маблағлари ҳисобидан вилоятдаги “Меҳрибонлик” уйлари тарбияланувчилари, “Саховат” ва “Мурувват” уйларида истиқомат қилаётганларга хомийлик ёрдамларини кўрсатади.

155. Ижтимоий шериклик тамойили асосида иқтисодиёт тармоқларини изчил ривожлантириш, иқтисодий барқарорликка эришиш, меҳнаткашлар турмуш даражасининг барқарор ўсишига қаратилган вазифаларни жамоа шартнома ва келишувларда белгиланган тадбирлар асосида амалга оширади.

156. Мулкчилик шаклларидан қатъий назар ҳар бир юридик шахс мақомига эга бўлган корхона, ташкилотлар ва муассасаларда жамоа шартномалари қабул қилиниши ва унинг бажарилишини таъминлаш чораларини кўради.

157. Мулкни Давлат тасарруфидан чиқариш ва хусусийлаштириш комиссиялари таркибига касаба уюшмаси вакилини киритади.

158. Бизнеснинг корпоратив ижтимоий масъулиятини кучайтириш бўйича комплекс чора-тадбирларни амалга оширади.

**VII. Маданий-маърифий ишлар, жисмоний тарбия ва спортни оммалаштириш, меҳнаткашлар ва уларнинг оила аъзоларини соғломлаштириш**

**Вилоят ҳокимлиги**

159. Демократик ислоҳотларнинг ҳозирги босқичида янгиланаётган иқтисодиёт талабларига мувофиқ фуқароларнинг ижтимоий-сиёсий фаоллигини ошириш, меҳнат, ижтимоий-иқтисодий, маънавий, интеллектуал ҳақ-ҳуқуқларини муҳофаза қилиш ва уларнинг фаровонлигини ошириш, манфаатлар уйғунлигини таъминлашда бошқарув идоралари, тузилмалар ва жамоат ташкилотлари ишини мувофиқлаштириб боради.

160. Жамиятдаги барқарорлик, тинчлик, миллатлар ва фуқаролараро тотувликни, сарҳадларимиз дахлсизлигини таъминлаш учун ҳушёрликни янада ошириш, доимо огоҳ бўлиш, ҳуқуқбузарликнинг олдини олиш ва миллий ҳамжиҳатликни мустаҳкамлаш мақсадида қишлоқ фуқаролар йиғини раислари, маҳалла оқсоқоллари, Давлат ва жамоат ташкилотлари раҳбарларининг фаолиятини мувофиқлаштириб боради.

161. Ходимлар ва уларнинг оила аъзоларини соғломлаштириш учун ижтимоий суғурта жамғармасига йўналтирилган ажратмаларни, меҳнатга ҳақ тўлашнинг қўлланилаётган шаклларидан қатъий назар мажбурийлигини таъминлаш бўйича иш берувчилар масъулиятини ошириш чораларини кўради.

162. Ижтимоий йўналтирилган Давлат дастурларини ҳаётга тадбиқ этишда ходимлар ва уларнинг оила аъзоларини соғломлаштириш бўйича иш берувчилар, касаба уюшмалари ва ҳомийлар маблағларини йўналтириш чораларини кўради. Шу мақсадда ҳомийлик ҳаракатини ривожлантиради.

163. Ҳар йили кам таъминланган ва кўп болали оилалар аъзолари, Чернобил АЭСидаги фалокатни бартараф этиш иштирокчилари, байналминалчи жангчилар, ишлаётган меҳнат фахрийлари ва ногиронлиги бор шахслар ҳамда Ўзбекистон Республикаси олдида хизматлари бор шахсларнинг маълум миқдорини касаба уюшмалари соғломлаштириш уйларида бепул соғломлаштиришни кўзда тутиш.

164. Болалар соғломлаштириш оромгоҳларини доимий равишда капитал таъмирлаш, реконструкция қилиш, шуниндек янги оромгоҳларни қуришга қаратилган тизимли чора-тадбирларни кўради. Мазкур тадбирларни амалга оширишда хомий ташкилотларни бириктиради ва мониторинг олиб боради.

165. Болалар соғломлаштириш оромгоҳларида “Меҳрибонлик” уйлари тарбияланувчиларини, шунингдек республиканинг экология жиҳатдан ноқулай минтақаларида истиқомат қилувчи болаларни соғломлаштирилишини ташкил қилади.

166. Вилоятда ёзги мавсумида болалар оромгоҳларида соғломлаштириш ишларига ёрдам кўрсатади ҳамда ёзги мавсумда болалар соғломлаштириш оромгоҳларида шу жумладан, “Меҳрибонлик уйи”даги етим болаларни хўжалик, касаба уюшмалари, “Маҳалла” жамгармаси, ҳомийлар, вилоят ҳалқ таълими ва вилоят ўрта махсус, касб-ҳунар таълими бошқармалари маблағлари ҳисобидан бепул соғломлаштиришни ташкил қилиш (5-жадвал).

167. Ходимларга жисмоний тарбия ва спорт билан шуғулланишлари учун етарли шароитлар яратиб бериш (спорт майдончалари ташкил этиш, махсус спорт хоналарини ажратиш), турли спорт секциялари ва тўгаракларига жалб этиш, меҳнат жамоаларида ходимлар гимнастикасини жорий этиш ҳамда жисмоний тарбия жамоалари фаолиятини йўлга қўйиш чораларини кўради.

**Касаба уюшмалари**

 168. Меҳнат жамоаларида ходимларнинг юксак ватанпарварлик, мустақиллик ғояси, ўз Ватани билан фахрланиш туйғусида тарбиялаш, айниқса ёшлар қалбига ва онгига она юртга муҳаббат, истиқлол ғояларига садоқат туйғуларини сингдириш мақсадида маънавий-маърифий, маданий-оммавий тадбирларни ва давра суҳбатлари, учрашувлар, ўқув-семинарлари, спорт соғломлаштириш ишларини ташкил этиш, ходимлар гимнастикасини жорий этишда иш берувчиларга кўмаклашади.

 169. Жамиятдаги барқарорлик, тинчлик, миллатлар ва фуқаролараро тотувликни таъминлаш учун ҳушёрликни янада ошириш, доимо огоҳ бўлиш, диний ақидапарастлик, миссионерликнинг олдини олиш ва унинг салбий оқибатлари тўғрисида меҳнат жамоаларида тушунтириш ишларини олиб боради. Бу борада давлат, нодавлат ва нотижорат ташкилотлари билан ҳамкорлик қилади.

 170. Ижтимоий суғурта, касаба уюшмалари бюджети ва иш берувчилар маблағлари ҳисобидан меҳнаткашлар ва уларнинг оила аъзоларини соғломлаштириш ишларини ташкил қилади. Ички ва ташқи тиббий туризмни ривожлантириш чораларини кўради. Мазкур мақсадларда ижтимоий суғурта ва касаба уюшмалари бюджети маблағларини тўғри йўналтиради ва мақсадли сарфланишини таъминлайди.

 171. Ижтимоий йўналтирилган Давлат дастурлари доирасида кам таъминланган ва кўп болали оилалар аъзолари, Чернобил АЭСидаги фалокатни бартараф этиш иштирокчилари, байналмилалчи жангчилар, ишлаётган меҳнат фахрийлари ва ногиронлари ҳамда Ўзбекистон Республикаси олдида хизматлари бор шахсларни, уларнинг оила аъзоларини, фарзандларини, шунингдек “Меҳрибонлик” уйлари тарбияланувчиларини имтиёзли йўлланмалар билан таъминлашнинг тизимли чора-тадбирларини амалга ошириб боради.

 172. Ҳар йили ходимларни ва уларнинг оила аъзоларини касаба уюшмалари тизимидаги санаторийларда имтиёзли соғломлаштириш ишларини ташкил қилади. Болаларни ёзги дам олдириш оромгоҳларида дам олдиради (6-жадвал).

 173. Жисмоний тарбия ва спортнинг оммавийлигини таъминлаш борасида ходимлар ва уларнинг оила аъзоларини ҳар йили маданий дам олдириш, маданий-маърифий ва оммавий спорт-соғломлаштириш тадбирларига жалб қилади. Тармоқлараро анъанавий спартакиадалар ва спорт тадбирларини ўтказади, шаҳар, туман, вилоят, республика миқёсидаги мусобақаларда касаба уюшмалари жамоаларининг фаол иштирокини таъминлайди. Корхоналарда спорт-соғломлаштириш тадбирларини ташкил этиш, ходимлар гимнастикасини жорий этиш, туризмни ривожлантириш чораларини кўради.

 174. Ёз мавсумида болаларни соғломлаштириш оромгоҳларида дам олиши ва соғломлаштирилишини ташкил этишга қаратилган тизимли чора-тадбирларни амалга ошириб боради.

**Иш берувчилар**

 175. Миллий ғоя тарғиботи ва маънавий-маърифий ишлар самарадорлигини ошириш, она-Ватанимиз мустақиллигини мустаҳкамлаш, миллий қадриятларимиз, анъана, урф-одатларимизни асраб-авайлаш, халқимиз айниқса ёшлар қалби ва онгига она - юртга муҳаббат, истиқлол ғояларига садоқатни чуқур сингдиришда корхона раҳбарларининг шахсий масъулиятини оширади.

 176. Демократик ислоҳатларнинг ҳозирги босқичида янгиланаётган иқтисодиёт талабларига мувофиқ меҳнаткашларнинг ижтимоий-сиёсий фаоллигини ошириш, меҳнат, ижтимоий-иқтисодий, маънавий, интеллектуал ҳақ-ҳуқуқларини муҳофаза қилиш ва уларнинг фаровонлигини ошириш, манфаатлар уйғунлигини таъминлаш чораларини кўради.

 177. Ижтимоий йўналтирилган Давлат дастурларини ҳаётга тадбиқ этиш, ходимлар, уларнинг оила аъзоларини соғломлаштиришда жамоа шартномаларида белгиланган тадбирларнинг бажарилишини ўз зиммасига олади. Корхоналарда маданий-маърифий, спорт соғломлаштириш тадбирларини ташкил этиш, ходимлар гимнастикасини жорий этиш учун қулай шарт-шароитлар яратиб беради.

 178. Ходимлар ва уларнинг оила аъзоларини ҳар йили маданий дам олдириш, туризм ва соғломлаштиришни ташкил этиш чораларини кўриб боришни тавсия қилади.

 179. Болалар соғломлаштириш оромгоҳларини капитал таъмирлаш, реконструкция қилиш, шуниндек янги оромгоҳларни қуришда хомийлик қилади ҳамда болаларни соғломлаштириш оромгоҳларида болаларни дам олдириш ва соғломлаштириш учун белгиланган тартибда маблағ ажратади.

 180. Болалар соғломлаштириш оромгоҳи бўлган корхона, ташкилотлар оромгоҳларда болаларни овқатлантириш учун қўшимча маблағ ажратади.

 181. Болалар соғломлаштириш оромгоҳларида “Меҳрибонлик” уйлари тарбияланувчиларини, шунингдек республиканинг экология жиҳатдан ноқулай минтақаларида истиқомат қилувчи болаларни соғломлаштириш тадбирларини амалга оширади.

 182. Жамоа шартномалари орқали ходимлар ва уларнинг оила аъзоларини ҳар йили маданий дам олдириш, туризм ва соғломлаштириш ишларини ташкил этиш чораларини кўради.

**VIII. Аёллар ва ёшлар учун қўшимча кафолатлар**

Тарафлар аёллар ва ёшлар учун Ўзбекистон Республикасининг қонун ҳужжатларида назарда тутилган кафолатларга риоя этишни ва имтиёзлар беришни ўз зиммасига олган ҳолда қуйидагиларни зарур деб ҳисоблайдилар:

183. Аёллар ва ёшларга қўшимча имтиёзлар берилишини назарда тутувчи идоравий норматив-ҳуқуқий ҳужжатларни инвентаризациядан ўтказиш ва  Халқаро Меҳнат Ташкилоти конвенцияларига ва Ўзбекистон Республикаси қонунларига мувофиқлиги нуқтаи-назаридан қайта кўриб чиқиш ҳамда уларга қўшимча ва  ўзгартиришлар киритиш юзасидан таклифлар бериш.

184. Ўзбекистон Республикаси Президентининг “Ёшлар маънавиятини юксалтириш ва  уларнинг бўш вақтини мазмунли ташкил этиш бўйича бешта муҳим ташаббус”и бўйича дастурларидан келиб чиқиб ёшлар ва хотин-қизлар манфаатларини ҳимоя қилиш, шу жумладан:

ишлаётган ёшлар фаолиятидаги, олий ва касб-ҳунар таълими муасссасалари талабаларида салбий ҳолатларни, жумладан, эртанги кунга ишонч сўнишининг олдини олиш, иш ҳақи, меҳнат шароитларидан миннатдорлик ҳиссини уйғотиш мақсадида ёшлар ўртасида маданий-маърифий, жисмоний тарбия ва спорт тадбирларини амалга ошириш.

ёшларнинг хорижий тил, компьютер саводхонлиги ҳамда замонавий билимларни мукаммал эгаллашларига турли хил ўқувлар ўтказиш орқали кўмаклашиш, улар орасидан салоҳиятли ёшларни танлаб олган ҳолда кадрлар захирасини шакллантириш.

185. Жамоа шартномалари ва келишувларида қуйидагилар назарда тутилишини таъминлаш:

хотин-қизлар ва эркаклар учун тенг ҳуқуқ ҳамда имкониятларни таъминлаш мажбуриятларини ташкилотларнинг ва улар таркибий бўлинмаларининг ваколатли шахси зиммасига юклатиш;

ишга қабул қилиш ва хизмат бўйича кўтаришда хотин-қизлар ва  эркаклар учун тенг ҳуқуқ ҳамда имкониятларни яратиш;

хотин-қизлар ва эркаклар меҳнатига ҳақ тўлашда нотенгликни бартараф этиш.

186. Жамоа шартномалари ва келишувларида аёллар ва ёшларга имтиёзлар бериш, улар учун маънавий ва моддий қўллаб-қувватлаш чораларини қўллаш масалаларини назарда тутиш, шу жумладан:

ҳомиладорлик ва туғиш таътиллари кунини узайтириш;

болали аёлларга моддий ёрдам кўрсатиш ва қисқартирилган иш вақтини ўрнатиш;

таълим муассасалари битирувчиларига меҳнат муносабатлари соҳасида қўшимча имтиёзлар ўрнатиш;

узоқ муддат фойдаланиладиган товарлар харид қилиш, уй-жой қурилиши, шунингдек сафарбарлик чақируви захирасида хизматни ўташга ҳақ тўлаш учун ёш ходимларга фоизсиз ссудалар бериш.

**IХ. Ижтимоий мулоқот ва ижтимоий шерикликни ривожлантириш**

**Вилоят ҳокимлиги**

187. Касаба уюшмалари ва иш берувчилар бирлашмаларининг қонуний ҳуқуқларига риоя этиш, уларнинг қонун ҳужжатларида белгилаб қўйилган тартибда тузилишига ва фаолият юритишига тўсқинлик қилинишига йўл қўймаслик.

188. Хорижий инвестициялар иштирокидаги корхоналар, шунингдек пахта-тўқимачилик ишлаб чиқаришлари (кластерлар) иш берувчиларига касаба уюшмаси ташкилотини тузиш юзасидан тавсиялар бериш.

189. Ягона музокара жараёнини тадбиқ қилиш мақсадида қуйидагиларни тавсия этиш:

барча жамоа шартномалари ва келишувлари лойиҳаларини жамоатчилик экспертизасидан ўтказишни;

корхона, ташкилот, муассасаларда жамоа шартномаларини – март ойидан кечиктирмай тузишни;

жамоа шартномаларини бажариш якунларини касаба уюшмалари ва иш берувчилар ташкилотларининг қўшма мажлисларида, шунингдек, меҳнат жамоаларининг умумий йиғилиш (конференция)ларида тегишли йилнинг 1 апрелидан кечиктирмасдан кўриб чиқилишини.

190. Касаба уюшмаларининг қарорлар қабул қилиш жараёнидаги иштирокини таъминлаш мақсадида қуйидагиларни тавсия этиш:

Вилоят ҳокимлигининг мажлисларига ходимларнинг ижтимоий-иқтисодий ҳуқуқ ва манфаатларига тааллуқли бўлган масалалар кўриб чиқилаётганда вилоят касаба уюшмаларининг ва Иш берувчиларнинг вакиллари таклиф этилишини;

касаба уюшмалари Республика кенгашлари масъул ташкилотчиларини бошқармалар ҳамда давлат ва  хўжалик бошқаруви органларининг ҳайъатлари мажлисларида иштирок этишини;

бошланғич касаба уюшмаси ташкилоти раҳбарини корхонанинг бошқарув органларига киритилишини;

вилоят ҳокимлиги ҳузуридаги Эркин иқтисодий зоналар фаолиятини мувофиқлаштирувчи Маъмурий кенгашлар таркибига ҳудудий касаба уюшмалари бирлашмалари вакиллари киритилишини.

191. Долзарб ижтимоий иқтисодий масалаларни муҳокама қилиш учун касаба уюшмалари фаоллари ва иш берувчиларнинг бошқарма, ташкилотлар, идоралар вакиллари билан жамоатчилик эшитувларини ташкил этиб бориш.

192. Ходимларнинг ёзма аризалари мавжуд бўлганда касаба уюшмасининг тегишли ҳисобварағига ходимларнинг иш ҳақидан ушлаб қолинган касаба уюшмасига аъзолик бадаллари ўз вақтида ўтказилишини таъминлаш

193. Иқтисодиётнинг нодавлат секторидаги корхоналарни касаба уюшмалари аъзолигига жалб этиш орқали уларда меҳнат қилаётган ходимларнинг ижтимоий-иқтисодий ва ҳуқуқий манфаатлари ҳимоясини йўлга қўйишга кўмаклашади.

194. Вилоятда фаолият юритаётган давлат ва нодавлат ташкилотлари ходимларининг малакасини ошириш ўқув муассасаларининг ўқув дастурларига Халқаро Меҳнат Ташкилотининг Ўзбекистон Республикаси томонидан ратификация қилинган конвенцияларидан келиб чиқадиган вазифалар, халқаро меҳнат стандартлари, корхоналарда меҳнат муносабатлари ва меҳнатни муҳофаза қилиш масалаларига оид мавзулар киритилишига эришади.

195. Вилоятдаги барча корхона, ташкилот ва муассасаларда айниқса тадбиркорлик субъектларидаги иш берувчилар ва уларнинг вакиллари учун Халқаро Меҳнат Ташкилотининг Ўзбекистон Республикаси томонидан ратификация қилинган конвенцияларидан келиб чиқадиган вазифалар, халқаро меҳнат стандартлари, корхоналарда меҳнат муносабатлари ва меҳнатни муҳофаза қилиш масалаларига оид мавзуларда ўқувларни ташкил этади.

196. Касаба уюшмалари ва иш берувчилар бирлашмаларининг қонуний ҳуқуқларига риоя этиш, уларнинг қонун ҳужжатларида белгилаб қўйилган тартибда тузилишига ва фаолият юритиши учун шарт-шароитлар яратиб беради.

**Касаба уюшмалари**

 197. Вилоятдаги долзарб ижтимоий-иқтисодий масалаларни муҳокама қилиш учун касаба уюшмалари фаоллари ва иш берувчиларнинг, вилоят ҳокимлиги, бошқармалар, ҳамкор ташкилотлар ва идоралар вакиллари билан давра суҳбатларини ташкил этиб боради.

 198. Кичик бизнес ташкилотларида ижтимоий-меҳнат муносабатларини жамоа шартномалари асосида тартибга солиш амалиётини кенгайтиришда ёрдам бериш.

 199. Ягона музокара жараёни қоидаларига амал қилган ҳолда корхона, ташкилот, муассасаларда қабул қилинган жамоа шартномаларини меҳнат жамоаларининг умумий йиғилиш (конференция) ларида кўриб чиқилишига эришади.

барча жамоа шартномалари ва келишувлари лойиҳаларини жамоатчилик экспертизасидан ўтказишни;

корхона, ташкилот, муассасаларда жамоа шартномаларини – март ойидан кечиктирмай тузишни;

жамоа шартномаларини бажариш якунларини касаба уюшмалари ва иш берувчилар ташкилотларининг қўшма мажлисларида, шунингдек, меҳнат жамоаларининг умумий йиғилиш (конференция)ларида тегишли йилнинг 1 апрелидан кечиктирмасдан кўриб чиқилишини.

 200. Касаба уюшмаларига аъзо тадбиркорлик субъектларини Савдо-саноат палатаси аъзолигига жалб этишда Савдо-саноат палатаси вилоят бошқармасига кўмаклашади.

**Иш берувчилар**

 201. Савдо-саноат палатасига аъзо тадбиркорлик субъектларида касаба уюшмаси ташкилотларини тузишда вилоят касаба уюшмалари ташкилотлари бирлашмаси кенгашига кўмаклашади.

202. Вилоятдаги тадбиркорлик субъектларидаги иш берувчилар ва уларнинг вакиллари учун Халқаро Меҳнат Ташкилотининг Ўзбекистон Республикаси томонидан ратификация қилинган Ковенцияларидан келиб чиқадиган вазифалар, корхоналарда меҳнат муносабатлари ва меҳнатни муҳофаза қилиш масалаларига оид мавзуларда ўқувлар ташкил этишда ҳамкорлик қилади.

203. Халқаро Меҳнат Ташкилотининг “Бирлашмалар эркинлиги ва касаба уюшмаларига бирлашиш ҳуқуқини ҳимоя қилиш тўғрисида”ги 87-сонли Конвенциясига мувофиқ ташкилотларда ходимлар вакилларининг эркин фаолият кўрсатиши учун шарт-шароит яратиб беради.

204. Тармоқ касаба уюшмалари Республика кенгашларининг вилоят бўйича масъул ташкилотчиларини бошқарув идора ва бошқармаларнинг ҳайъати (кенгаш), бошланғич касаба уюшмаси ташкилоти раҳбарини корхонанинг бошқарув органлари таркибига киритиш чораларини кўради.

**Х. Келишувнинг амал қилиши, уни амалга ошириш механизми ва бажарилиши учун тарафларнинг жавобгарлиги**

205. Мазкур келишув 2020-2022 йиллар учун тузилган бўлиб навбатдагиси қабул қилингунга қадар амалда бўлади. Келишув Сурхондарё вилоятининг бутун ҳудудида амал қилади. Келишувнинг амал қилиш даврида унга қўшимча ва ўзгартиришлар киритилиши мумкин, унинг иловалари ҳар йили март ойига қадар янгиларига алмаштирилиб тасдиқланади.

206. Тарафлар мазкур Келишувни ижтимоий-иқтисодий масалалар хусусида келишиб сиёсат олиб боришнинг умумий принципларини белгилаб берувчи ижтимоий шерикликнинг асосий ҳужжати деб эътироф этадилар ҳамда мазкур Келишувга амал қилиш, унинг барча шартларини бажариш мажбуриятини ўз  зиммаларига оладилар.

207. Мазкур келишув имзолангандан сўнг Тарафлар келишувда белгиланган вазифаларнинг тўлиқ амалга оширилишини таъминлаш мақсадида Сурхондарё вилоят хокимлиги барча бошқаруви органлари ҳамда туманлар ва Термиз шаҳар ҳокимликларига ижро учун юборилишини, улар томонидан зарур чора-тадбирлар белгиланишини таъминлайди.

208. Мазкур Келишувга имзо чеккан ҳар бир Тараф унинг мақсадлари рўёбга чиқарилиши учун ўз ваколатлари доирасида масъулиятни тан олади ва юзага келиши мумкин бўлган муаммоларни ҳал этишда ҳамкорлик қилиш мажбуриятини олади.

209. Мазкур келишувнинг айрим меъёрий ҳолатлари жамоа шартномаларига киритиш орқали амалга оширилади.

210. Тарафлар мазкур келишувнинг амал қилиш даврида қуйидагиларни зарур деб ҳисоблайдилар:

а) ижтимоий-меҳнат муносабатларининг энг муҳим масалалари юзасидан Тарафларнинг манфаатларига тааллуқли қарорлар қабул қилишдан олдин ўзаро маслаҳатлашувлар ўтказиш;

б) ҳар йили камида бир марта Келишув бажарилишининг бориши ва  якунларини муҳокама қилиб бориш.

211. Мазкур Келишувга имзо чеккан Тарафларнинг ҳар бири унга аввал олинган мажбуриятларнинг бажарилишига тўсқинлик қилмайдиган ўзгартириш ва қўшимчалар киритиш юзасидан таклифлар беришга ҳақли. Ушбу таклифлар Тарафларнинг ўзаро розилиги билан қабул қилинади.

212. Келишувчи томонлар, ижтимоий шериклик принципларини тан олган ҳолда, мазкур келишувнинг бажарилишида юзага келган ҳар қандай низоларнинг олдини олиш чораларини кўришни ўз зиммасига оладилар. Баҳслашувлар ўзаро ишонч ва ҳурмат билан, Ўзбекистон Республикасининг қонун ҳужжатлари асосида ҳал этилади.

213. Ушбу келишув асосида корхона, ташкилот ва муассасаларда жамоа шартномаларини тузиш ва унга мувофиқлаштириш мақсадида келишув имзолангандан сўнг“Тиббиёт ва ҳаёт”, “Ҳалқ йўли”газеталарида чоп этилади.

214. Келишув мажбуриятларини бажармаганлик ёки бузганликда айбдор бўлган мансабдор шахслар Ўзбекистон Республикасининг қонун ҳужжатларида белгиланган тартибда жавобгарликка тортилади.

215. Мазкур келишувнинг бажарилишини текшириб боришни Тарафлар томонидан тасдиқланган уч томонлама комиссия амалга оширади. Тарафлар келишувни бажарилиши бўйича текшириш ишларини олиб бориш вақтида ўзларидаги зарур бўлган барча маълумотларни тақдим этишни ўз зиммаларига оладилар.